LIETUVIŲ KALBA – VIENA SENIAUSIŲ KALBŲ

Kartu su pirmu oro įkvėpimu ir su pirmu motinos pieno lašu gavau gimtą kalbą. Ir ne tik aš ją gavau, bet ir tu, ir jūs… Tai turtas, kurio neįmanoma išmatuoti jokiais pinigais, jokiais deimantais. Bet kas iš tikrųjų ir kokia yra ta lietuvių kalba? Kalba, kuria šneka tik apie 4 mln. žmonių ir kuri nepatenka į pasaulio kalbamiausiųjų šimtuką?

Pirmiausia, lietuvių kalba yra labai – tikrai labai sena. Ji panaši į sanskritą (klasikinę indų kalbą), senovės lotynų ir graikų kalbas. Tai seniausia išlikusi indoeuropiečių kalba, išlaikiusi daugiausia fonetinių ir morfologinių prokalbės, iš kurios išsirutuliojo dauguma Europos kalbų, ypatybių. Ji labai svarbi indoeuropeistikai – atskirai kalbotyros šakai, tyrinėjančiai indoeuropiečių kalbų kilmę, raidą, panašumus ir skirtumus. Balsinga ir maloni ausiai, dėl savo konservatyvumo lietuvių kalba gali pasirodyti esanti tikra proto mankšta. Ji neturi artikelių – žodžių ryšiai sakinyje reiškiami kaitant galūnes. Turime **5 daiktavardžių linksniuotes**, kurių kiekvienoje yra po **7 vienaskaitos ir daugiskaitos** **linksnius,** kaitome ir kitas kalbos dalis... Tačiau, pavyzdžiui, mūsų laikų sistema palyginti nesudėtinga. Ir pramokti skaityti lietuviškai nėra sunku – iš esmės skaitoma taip, kaip rašoma, reikia tik žinoti, kokį garsą žymi viena ar kita raidė. Šiuo atžvilgiu lietuvių kalba yra daug modernesnė nei, tarkime, anglų ar prancūzų. Tie keisti ant kai kurių mūsų lotyniškos abėcėlės raidžių esantys ženkliukai yra ne šiaip „papuošalai“: ą, ę, į, ų, ū, č, š, ž žymi visiškai skirtingus garsus nei a, e, i, u, c, s, z. Vienintelė išlikusi gyva artima lietuvių kalbos giminaitė yra taip pat baltiška latvių kalba, tačiau kalbėdami savaip nesusišnekame ir su „broliais“ latviais.

Lietuvių kalba nepaprasta ir tuo, kad... išliko. Juk istorijos sūkuriuose ji tiek kartų galėjo visam laikui dingti nuo Europos kalbinio žemėlapio, kaip ir pati Lietuva – nuo jos geografinio, politinio paviršiaus. Jai ne kartą teko spręsti: „Būti ar nebūti?“ Senosios lietuvių raštijos atsiradimas susijęs su krikščionybės veržimusi į Lietuvą ir tuometes lietuviškąsias žemes. Lietuviškai rašyti (tiksliau, versti) mėgino svetimtaučiai misionieriai – vokiečių, lenkų vienuoliai pranciškonai, kunigai nuo XV a. pabaigos, XVI a. pradžios. Lietuvių raštijos daigai radosi krikščioniškoje terpėje. XVI a. pradžioje jie formavosi lietuviškose LDK žemėse. Vėliau, nuo XVI a. vidurio, pasikvietus keletą šviesuolių iš Lietuvos lietuviški tekstai imti kurti Mažojoje Lietuvoje. Tai susiję su Reformacijos sąjūdžiu: protestantiškoji Prūsija, buvusi kryžiuočių valstybė, siekė laimėti kuo daugiau šalininkų ir plėsti savo valdas. Tam labai tiko knygos vietinėmis kalbomis. Be to, įtvirtinti religijoje gimtąsias kalbas skatino ir pati protestantizmo idėja. Didžiausią įtaką, lietuviškiems tekstams rastis, turėjo du religiniai-administraciniai Lietuvos centrai: Vilniaus vyskupija ir Žemaičių vyskupija (Žemaičių kunigaikštystė). Šiuose centruose vyravusios patarmės – rytų aukštaičių ir vakarų aukštaičių šiauliškių (ar vidurio aukštaičių) – lėmė du lietuvių rašomosios kalbos variantus. Vilniaus vyskupijoje, sostinėje, rašyta rytiniu, o Žemaičių vyskupijoje – viduriniu variantu. Vidurinio varianto bruožai gana artimi mūsų dabartinei bendrinei kalbai, tačiau skiriasi garso ***l*** tarimu prieš tam tikrus balsius ir jo grafiniu žymėjimu. Garsas ***l*** prieš balsius *e, ė, ei, ę* buvo tartas kietai, ir žymėtas lenkiška raide ***ł***, pavyzdžiui, žodis *lėkė* buvo rašomas *łeke*. Be to, nosiniai balsiai *ą, ę, į, ų* buvo tariami su nosiniu rezonansu, taigi skambėjo panašiai kaip *an* ar *on*, *en*, *in*, *un*, nors tam tikrais niuansais nuo mums dabar įprastų dvigarsių skyrėsi. Štai rytiniame ir viduriniame variante buvo įdomios veiksmažodžių esamojo laiko formos *rodžia*, t. y. *rodo*, *mokia*, t. y. *moko*. Rytinis variantas turėjo specifinį jungtuką *adunt*, t. y. *idant*. Vakarinio varianto tekstuose būta ypač daug archajiškų formų: veiksmažodžių būtojo kartinio laiko formos *pasveikinojo* „pasveikino“, *artinojosi* „artinosi”, būtojo dažninio laiko formos *būlavau* „būdavau“, *atsakydlavo* „atsakydavo“, reti jungtukai *angu* „arba“, *jeng* „jeigu, jei“*, neng* „negu“, prieveiksmiai *dienunta* „kurią nors dieną“ ir kt. Iš senųjų tekstų morfologijos minėtini šalia įprastinio vietininko esantys kiti įdomūs senoviniai vietininkai: *sūnauspi* „(judėti, eiti) prie sūnaus“*, manęsp(i)* „(judėti, eiti) prie manęs“. Senuosiuose tekstuose vartota nemaža mums dabar nebepažįstamų archajiškų žodžių, savo kilme siekiančių [indoeuropiečių prokalbės](http://www.xn--altiniai-4wb.info/files/kalba/KA00/Lietuvi%C5%B3_kalbos_enciklopedija._Indoeuropie%C4%8Di%C5%B3_prokalb%C4%97.KA0000.pdf) ar vėlesnius laikus, pavyzdžiui, *ašva* „kumelė“, *vetušas* „senas“, *nepuotis* „vaikaitis“, *avynas* „dėdė“, *priesakis* „priešas“, *penukšlas* „penas, maistas“, Seniesiems mūsų tekstams būdinga ir skolinių, kalkių gausa. Ypač daug vartota tų skolinių, kurie ateidavo iš slavų kalbų arba per jas iš tolimesnių kalbų: *afiera* -„auka“, *griekas* -„nuodėmė“, *vieryti* -„tikėti“, *slūžyti* -„tarnauti“, *bliūdas* -„dubuo ,*pečėtis* -„antspaudas“, *storasta* -„seniūnas“ ir kt. Viduramžiais Lietuvos kunigaikščiai ir didikai kalbėjo lietuviškai (nors net ir tada lietuvių kalba nebuvo oficialia valstybės kalba). Mums susijungus su Lenkija (1569–1795), Lietuvos diduomenė iš esmės perėmė lenkų kalbą ir kultūrą. Ir polonizacijos, ir vėlesnės rusifikacijos laikais prasčiokiška laikyta lietuvių kalba glaudėsi ir išgyveno paprastų kaimo žmonių, baudžiauninkų gryčiose. Didžiausio suspaudimo ir aktyvios kultūrinės rezistencijos metais buvo klojami bendrinės lietuvių kalbos, sukurtos tik XX a. pradžioje, pamatai.

Pasak Jono Jablonskio: „Kalboje tauta pasisako, kas esanti, ko verta. Tautos kalboje yra išdėta visa jos prigimtis - istorija, būdo ypatybės, siela, dvasia.“

Šiuo metu lietuvių kalba yra vienintelė oficiali valstybinė Lietuvos Respublikos kalba (nuo 2004 m. – ir viena iš oficialių ES kalbų), saugoma specialių institucijų ir ginama Kalbos įstatymo. Būdama labai archajiška, ji patenkina visus šiuolaikinės Lietuvos visuomenės poreikius. Lietuvių kalba – tai pats brangiausias pasaulyje deimantas, kurį mes turime. Todėl privalome tai branginti ir saugoti, didžiuotis tuo ką turime, didžiuotis savo istorija, savo šaknimis. Ji – gražus seno ir naujo derinys, naujoviškais drabužiais apsivilkusi senovė.